《巢翠轩兴怀》
宋代·李震

停辙卧南居，敢言谢时辈。归对幽窗前，小憩依巢翠。

兴来恣佳趣，秋至颇清快。览此群物情，遂我平生爱。

心同鸥鹭盟，身与渔樵会。放意麋鹿性，长日懒冠带。

远岫上新月，芳林破苍霭。岚散碧天青，光摇石潭碎。

缅怀苏门啸，更忆郑生慨。二隐不可招，高风邈千载。

作者简介：李震，汴人也。靖康初，金人迫京师，震时为小校，率所部三百人出战，杀人马七百余，已而被执。金人曰：“南朝皇帝安在？”震曰：“我官家非尔所当问。”金人怒，絣诸庭柱，脔割之，肤肉垂尽，腹有余气，犹骂不绝口。